SL Uradni list Evropske unije C 452/1

Povzetek rezultatov letne revizije evropskih skupnih podjetij na področju raziskav, ki jo je za leto 2013 opravilo Sodišče

(2014/C 452/01)

KAZALO

Odstavek Page Uvod 1–6 2 Informacije v podkrepitev mnenj Sodišča 7 2 Rezultati revizij 8–21 3 Mnenja o zanesljivosti računovodskih izkazov 8 3 Mnenja o zakonitosti in pravilnosti z izkazi povezanih transakcij 9–12 3 Poudarjena zadeva o prispevku EU k stroškom projekta ITER 13 4 Pripombe, zaradi katerih mnenja Sodišča niso vprašljiva 14 4 Predstavitev računovodskih izkazov 15 4 Upravljanje proračuna in finančno poslovodenje 16 4 Notranje kontrole 17–21 4 Zaključki 22–23 5

UVOD

1. Sodišče je v skladu z določbami člena 287 Pogodbe o delovanju Evropske unije revidiralo zaključne račune za proračunsko leto, ki se je končalo 31. decembra 2013, ter zakonitost in pravilnost z izkazi povezanih transakcij sedmih evropskih skupnih podjetij na področju raziskav: — Fuzija za energijo – F4E (ITER) – razvoj fuzijske energije, — Čisto nebo – čiste tehnologije zračnega prometa, — Artemis – vgrajeni računalniški sistemi, — IMI – pobuda za inovativna zdravila, — ENIAC – nanoelektronika, — GCV – gorivne celice in vodik ter — SESAR – raziskave o upravljanju zračnega prometa na enotnem evropskem nebu.

2. Člani skupnih podjetij so poleg Evropske unije (ki jo zastopa Komisija) lahko tudi razni javni in zasebni partnerji, ki prispevajo k financiranju dejavnosti, ki jih opravljajo skupna podjetja. Skupna podjetja se ravnajo po dvostranskem modelu, pri katerem sodelujeta Evropska komisija in industrija, ali pa tristranskem modelu, pri katerem sodelujejo tudi države članice (1). Skupna podjetja imajo pomembno vlogo pri izvajanju raziskovalnih politik na posameznih področjih.

3. V tem povzetku je pregled rezultatov letnih revizij skupnih podjetij, ki jih je Sodišče opravilo za proračunsko leto 2013. Njegov namen je omogočiti analizo in primerjavo specifičnih poročil o zaključnih računih skupnih podjetij za leto 2013, ki jih je pripravilo Sodišče. V objavljenih specifičnih letnih poročilih so predstavljeni mnenja in pripombe Sodišča ter odgovori skupnih podjetij. Ta povzetek ni revizijsko poročilo ali mnenje.

4. Skupna proračunska napoved dohodkov (2) skupnih podjetij za leto 2013 je znašala približno 2,2 milijarde EUR (2,5 milijarde EUR leta 2012), kar je približno 1,7 % splošnega proračuna EU za leto 2013 (1,8 % leta 2012) (3). Od dejansko prejetih zneskov je bilo približno 686 milijonov EUR (618 milijonov EUR leta 2012) iz splošnega proračuna EU (denarni prispevek Evropske komisije), približno 134 milijonov EUR (134 milijonov EUR leta 2012) pa so namenili industrijski partnerji in člani skupnih podjetij.

5. V skupnih podjetjih je zaposlenih približno 414 (409 leta 2012) stalnih in začasnih uradnikov, kar je manj kot 1 % vseh uradnikov EU, odobrenih v okviru splošnega proračuna EU (načrt delovnih mest). Podrobnosti o revidiranih skupnih podjetjih, njihovih proračunih in uslužbencih so v Prilogi I.

6. Čeprav je finančno tveganje pri skupnih podjetjih v primerjavi s celotnim proračunom EU majhno, ta podjetja pomenijo veliko tveganje za ugled Unije, saj so glavno orodje za izvajanje raziskovalne strategije EU, prav tako pa so kot del javno-zasebnega partnerstva zelo prepoznavna med industrijskimi partnerji, s katerimi sodelujejo.

INFORMACIJE V PODKREPITEV MNENJ SODIŠČA

7. Revizijski pristop Sodišča vključuje analitične revizijske postopke, preizkušanje transakcij na ravni skupnega podjetja in oceno ključnih kontrol nadzornih in kontrolnih sistemov. To dopolnjujejo dokazi, pridobljeni z delom drugih revizorjev ter analizo poslovodskih predstavitev in letnih poročil o dejavnostih. Revizija za leto 2013 je bila posebej osredotočena na naknadne revizije.

REZULTATI REVIZIJ

Mnenja o zanesljivosti računovodskih izkazov

8. Zaključni računi vseh skupnih podjetij v vseh pomembnih pogledih pošteno predstavljajo njihov finančni položaj na dan 31. decembra 2013 ter njihov poslovni izid in denarne tokove za tedaj končano leto v skladu z določbami finančnih uredb, ki se zanje uporabljajo, in računovodskimi pravili, ki jih je sprejel računovodja Komisije.

Mnenja o zakonitosti in pravilnosti z izkazi povezanih transakcij

9. Po mnenju Sodišča so transakcije, povezane z letnimi računovodskimi izkazi za proračunsko leto, ki se je končalo 31. decembra 2013, v vseh pomembnih pogledih zakonite in pravilne za štiri skupna podjetja (F4E, Čisto nebo, GCV in SESAR) od sedmih.

10. Revizija zahtevkov za povračilo stroškov projektov je bila pri Skupnem podjetju ARTEMIS v skladu z veljavnimi upravnimi dogovori prenesena na nacionalne organe financiranja. ARTEMIS je od nacionalnih organov financiranja prejel revizijska poročila, vendar kakovosti teh revizij ni sistematično ocenil. Poleg tega mu vsi nacionalni organi financiranja niso predložili informacij o revizijskih strategijah, zaradi česar ni mogel oceniti, ali naknadne revizije dajejo zadostno zagotovilo o zakonitosti in pravilnosti s tem povezanih transakcij. Zato je Sodišče ugotovilo, da razpoložljive informacije o izvajanju strategije naknadnih revizij tega skupnega podjetja ne zadoščajo za sklep o tem, ali ta ključna kontrola uspešno deluje (4). Za ARTEMIS je bilo izrečeno mnenje s pridržkom (5), saj ni bilo zadosti ustreznih revizijskih dokazov, na katerih bi lahko osnovali mnenje, možni učinki pa veljajo za pomembne, vendar ne prevladujoče (6).

11. Upravni dogovori, ki so bili sklenjeni med Skupnim podjetjem ENIAC in nacionalnimi organi financiranja držav članic, načeloma določajo, da nacionalni organi financiranja opravljajo revizije v imenu tega skupnega podjetja. Strategija naknadnih revizij Skupnega podjetja ENIAC je pri revidiranju zahtevkov za povračilo stroškov projektov zelo odvisna od nacionalnih organov financiranja. Leta 2013 je ENIAC izvedel omejen pregled zahtevkov za povračilo stroškov, toda ta pregled ni vključeval revizij in ni dal zagotovila o pravilnosti pregledanih zahtevkov za povračilo stroškov. Zato je Sodišče ugotovilo, da razpoložljive informacije o izvajanju strategije naknadnih revizij tega skupnega podjetja ne zadoščajo za sklep o tem, ali ta ključna kontrola uspešno deluje (7). Sodišče je za ENIAC izreklo mnenje s pridržkom, saj ni bilo zadosti ustreznih revizijskih dokazov, na katerih bi lahko osnovali mnenje, možni učinki pa veljajo za pomembne, vendar ne prevladujoče.

12. Skupno podjetje IMI je v skladu s svojo strategijo naknadnih revizij začelo drugi sklop 40 naknadnih revizij, od katerih jih je bilo do junija 2014 zaključenih 14. Pri teh revizijah je stopnja ugotovljene napake znašala 2,3 % (8). Za IMI je bilo izrečeno mnenje s pridržkom, saj je bilo zadosti ustreznih revizijskih dokazov, na katerih bi lahko osnovali mnenje, možni učinki pa veljajo za pomembne, vendar ne prevladujoče (9).

Poudarjena zadeva o prispevku EU k stroškom projekta ITER (10)

13. Svet je leta 2010 (11) za Skupno podjetje Fuzija za energijo prispevek EU h gradbeni fazi projekta ITER ocenil na 6,6 milijarde EUR. Za ta znesek obstaja veliko tveganje, da se bo povečal, zlasti zaradi sprememb v obsegu rezultatov projekta in sedanjega časovnega načrta, ki naj bi bil nerealen. Novembra 2013 je to skupno podjetje ocenilo, da primanjkljaj do zaključka gradbene faze projekta znaša 290 milijonov EUR. V času revizije (aprila 2014) je bilo odstopanje v gradbeni fazi projekta po oceni tega skupnega podjetja vsaj 30 mesecev. V zvezi s temi tveganji Skupno podjetje Fuzija za energijo še ni uvedlo sistema na ravni pogodb za redno spremljanje odstopanj od stroškov in ni posodobilo vrednotenja svojega prispevka k projektu ITER po zaključku gradbene faze.

Pripombe, zaradi katerih mnenja Sodišča niso vprašljiva

14. Sodišče je izrazilo 55 pripomb (45 leta 2012) o vseh skupnih podjetjih, v katerih je poudarilo pomembne zadeve. Pregled pripomb je v Prilogi II. Najpogostejše pripombe so povzete spodaj.

Predstavitev računovodskih izkazov

15. Za Skupno podjetje Fuzija za energijo v pojasnilih k računovodskim izkazom o javnih naročilih ITER, podpisanih z Mednarodno organizacijo ITER, ni bila razkrita stopnja napredka del v izvajanju, čeprav so te informacije bistvene za prikaz stanja dejavnosti, izvedenih v zvezi z javnimi naročili, ki so podpisana z Mednarodno organizacijo ITER.

Upravljanje proračuna in finančno poslovodenje

16. Pripombe pod tem naslovom so osredotočene na dve področji: — stopnja izvrševanja proračuna: stopnja izvrševanja proračuna za odobritve za prevzem obveznosti je znašala med 90 % in 100 %, stopnja izvrševanja proračuna za odobritve plačil pa med 57 % in 100 %. Ta je za ARTEMIS znašala 69 %, kar pojasnjujejo predvsem zamude zaradi upravnih dogovorov o izvajanju projektov, sklenjenih z državami članicami, stopnja za GCV (57 %) pa je posledica preložitve financiranja treh projektov. — razpisi za zbiranje predlogov in izvajanje projektov: za Čisto nebo je od objave razpisa za zbiranje predlogov za leto 2013 do podpisa sporazumov o nepovratnih sredstvih v povprečju preteklo 9 mesecev (v primerjavi z 12 meseci leta 2012). Sedanja stopnja odobrenih proračunskih sredstev za razpise za zbiranje predlogov je za ARTEMIS znašala samo 49 % vsega proračuna (50,2 % na dan 31. decembra 2012), namenjenega kritju operativnih odhodkov v vsem obstoju podjetja (10 let od leta 2007 naprej).

Notranje kontrole

17. Naknadne revizije so glavno orodje skupnih podjetij za zagotavljanje, da so stroški, ki jih prijavijo upravičenci in/ali partnerji, upravičeni in točni. Vsa so sprejela strategijo naknadnih revizij, pet skupnih podjetij pa je izvedbo naknadnih revizij oddalo neodvisnim zunanjim revizijskim podjetjem. Sodišče je v treh primerih (glej odstavke 10 do 12) izreklo mnenje s pridržkom, in sicer zaradi neustreznega izvajanja strategije naknadnih revizij ali zaradi stopnje napake, ugotovljene pri izvedbi naknadnih revizij.

18. Sistemi notranje kontrole se v F4E še razvijajo. V okviru F4E imajo za izvajanje projekta ITER osrednji pomen zlasti postopki oddaje javnega naročila. Treba je povečati konkurenco v postopkih oddaje javnega naročila. Pri razpisih za nepovratna sredstva je bil kot tudi leta 2012 v povprečju prejet le en predlog na razpis.

19. Spremljanje rezultatov raziskav in poročanje o njih je določeno v Sedmem okvirnem programu, v katerem je vzpostavljen sistem spremljanja in poročanja, ki zajema varstvo, razširjanje in prenos rezultatov raziskav. Skupna podjetja so v sporazume o nepovratnih sredstvih, ki so jih podpisala s člani in drugimi upravičenci, vključila posebne določbe o pravicah intelektualne lastnine ter razširjanju raziskovalnih dejavnosti in rezultatov. Čeprav skupna podjetja na različnih stopnjah financiranih projektov spremljajo izvajanje teh določb, mora več skupnih podjetij nadaljnje razviti svoj način poročanja o rezultatih tega spremljanja.

20. Večina skupnih podjetij se posveča preprečevanju navzkrižja interesov tako, da sprejema posebna pravila in razvija orodja za dokumentiranje vseh povezanih informacij. Toda ARTEMIS mora še vedno razviti celovit pisni postopek za obravnavo navzkrižja interesov.

21. Komisija je drugo vmesno vrednotenje opravljala leta 2013 in začetek leta 2014. Ocenjena je bila ustreznost, učinkovitost, uspešnost in kakovost raziskav v vseh skupnih podjetjih (razen v F4E). Čeprav so bila poročila pozitivna, so bila v njih navedena področja, ki bi jih bilo treba nadaljnje izboljšati.

ZAKLJUČKI

22. Vsa skupna podjetja so pripravila zanesljive računovodske izkaze, vendar so bila za računovodske izkaze treh podjetij za leto 2013 izrečena mnenja s pridržkom o zakonitosti in pravilnosti z izkazi povezanih transakcij.

23. Postopke bi bilo mogoče izboljšati, zlasti izvajanje strategije naknadnih revizij, v primeru F4E pa bi bilo treba izboljšati tudi mehanizme za kontrolo stroškov.

(1) Skupna podjetja, ki se ravnajo po dvostranskem modelu, so Čisto nebo, IMI, GCV in SESAR. Podjetji s tristranskim modelom sta ARTEMIS in ENIAC. Člani Skupnega podjetja Fuzija za energijo – F4E (ITER) so Euratom, ki ga zastopa Evropska komisija, države članice Euratoma in druge države, ki so z Euratomom sklenile sporazume o sodelovanju na področju nadzorovane jedrske fuzije in izrazile željo, da bi postale članice (od 31. decembra 2013: Švica).

(2) Proračunska napoved dohodkov pomeni odobritve za prevzem obveznosti (končni proračun).

(3) Veliko zmanjšanje, opaženo v primerjavi z letom 2012, izvira zlasti iz F4E, saj se je njegova proračunska napoved dohodkov zmanjšala s 1 524 milijonov EUR v letu 2012 na 1 297 milijonov EUR v letu 2013. Do tega zmanjšanja je prišlo, ker se je leta 2012 začela obsežna faza projekta ITER.

(4) ARTEMIS se je na ta opažanja odzval tako, da je leta 2014 s Skupnim podjetjem ENIAC začel izvajati skupni akcijski načrt za ublažitev tega mnenja s pridržkom. ARTEMIS je do septembra 2014 obiskal tri nacionalne organe financiranja.

(5) Sodišče izreče mnenje s pridržkom, kadar revizor pridobi zadostne ustrezne revizijske dokaze in ugotovi, da so napačne navedbe ali neskladnosti v zaključnem računu ali transakcijah, povezanih z računovodskimi izkazi, pomembne, vendar ne prevladujoče. Sodišče izreče mnenje s pridržkom tudi, kadar revizor ne more pridobiti zadostnih ustreznih revizijskih dokazov, na katerih bi temeljilo njegovo mnenje, in so možni učinki te nezmožnosti za zaključni račun ali transakcije, povezane z računovodskimi izkazi, pomembne, vendar ne prevladujoče (kot je navedeno v odstavkih 11 in 12).

(6) Prevladujoči učinki so tisti, ki po revizorjevi presoji niso omejeni na posebne elemente, izkaze ali postavke ali, če so omejeni nanje, pomenijo ali bi lahko pomenili precejšen delež računovodskih izkazov.

(7) ENIAC se je na ta opažanja odzval tako, da je leta 2014 s Skupnim podjetjem ARTEMIS začel izvajati skupni akcijski načrt za ublažitev tega mnenja s pridržkom. ENIAC je do septembra 2014 obiskal tri nacionalne organe financiranja.

(8) Pri prejšnjem sklopu naknadnih revizij je ugotovljena stopnja napake znašala 5,8 %.

(9) IMI se je na ta opažanja odzval tako, da je revidiranim upravičencem še naprej sporočal napake, začel pa je tudi izvajati zahtevane nadaljnje ukrepe. Obenem je IMI še naprej sprejemal konkretne preventivne ukrepe za ublažitev tveganja za prihodnje napake v zahtevkih za povračilo stroškov, ki jih predložijo upravičenci (npr. organizacija pogostih delavnic s področja financ za udeležence in redno posodabljanje finančnih smernic IMI za udeležence). IMI je poleg tega nadaljeval izvajanje obsežnega letnega programa za naknadne revizije.

(10) Odstavek o poudarjeni zadevi se uporablja zato, da se bralčeva pozornost usmeri na zadevo, ki v računovodskih izkazih ni pomembno napačno navedena, vendar je tako pomembna, da je bistvena za bralčevo razumevanje računovodskih izkazov.

(11) Sklep Sveta o stanju projekta ITER z dne 7. julija 2010 (Sklic 11902/10).

PRILOGA I Dohodek skupnih podjetij (proračunske napovedi dohodkov, določene pravice in prejeti zneski) ter načrti delovnih mest SKUPNO PODJETJE Matični GD Področje 2013 2012 Proračunska napoved dohodkov (1) Določene pravice (2) Prejeti zneski (3) Načrt delovnih mest (4) Proračunska napoved dohodkov (1) Določene pravice (2) Prejeti zneski (3) Načrt delovnih mest (4) 1 ARTEMIS GD CONNECT raziskave 3 2 6 43 708 3 2 6 47 545 2 0 1 23 350 15 5 7 4 46 787 5 2 1 83 934 2 2 4 79 013 15 2 ČISTO NEBO GD za raziskave in inovacije raziskave 30 6 0 43 097 22 7 0 00 428 12 4 6 13 566 24 20 5 3 64 690 17 3 1 13 201 9 7 3 39 799 24 3 ENIAC GD CONNECT raziskave 17 2 6 96 508 17 2 6 08 748 3 6 5 29 216 15 12 8 0 59 958 12 7 7 55 025 1 5 4 57 127 15 4 FUZIJA ZA ENERGIJO GD za raziskave in inovacije raziskave 1 29 7 0 13 166 1 29 6 9 52 709 24 5 0 02 495 262 1 52 3 7 85 957 1 52 3 3 45 616 26 1 2 39 530 262 5 GORIVNE CELICE IN VODIK – GCV GD za raziskave in inovacije raziskave 7 4 4 82 039 7 3 6 72 484 5 6 3 93 265 20 8 3 3 11 640 8 2 8 43 794 5 3 6 15 206 17 6 POBUDA ZA INOVATIVNA ZDRAVILA – IMI GD za raziskave in inovacije raziskave 25 5 7 15 919 25 4 4 35 104 12 5 8 29 159 36 37 3 7 63 361 35 7 8 98 596 9 7 7 83 960 35 7 SESAR GD MOVE raziskave 8 4 2 22 608 6 4 0 66 631 7 7 5 35 515 42 15 6 5 64 786 14 8 7 33 577 6 9 7 13 000 41 Skupaj 2 22 2 8 17 045 2 12 1 3 82 649 68 6 0 26 566 414 2 52 8 2 97 179 2 46 5 8 73 743 61 7 6 27 635 409 (1) Proračunska napoved dohodkov pomeni odobritve za prevzem obveznosti (končni proračun). (2) Določene pravice pomenijo odobrene obveznosti. (3) Prejeti zneski pomenijo denarni prispevek Evropske komisije med letom. (4) Končni proračun.